ཁ་བ་ཅན་གྱི་ལྗོངས་འདིར་ཡང་ཆོས་ཀྱི་རྒྱལ་པོ་སྲོང་བཙན་སྒམ་པོས།བཙུན་མོ་ཟུང་དང་རྟེན་སྐལ་ཇོ་བོ་རྣམ་གཉིས་སྤྱན་འདྲེན་པའི་སླད་དུ་ཕྲིན་ཡིག་སྒྲོམ་བུ་གསུམ་གསུམ་རྒྱ་བལ་གྱི་རྗེ་ལ་བསྐུར་པར་གྲཊ་ཤིང༌།ཆོས་རྒྱལ་ཁྲི་སྲོང་གིས་མཁན་ཆེན་ཞི་བ་འཚོ་དང་སློབ་དཔོན་པདྨ་འབྱུང་གནས་སྤྱན་འདྲེན་པའི་ཞུ་ཡིག་བརྫངས་པ་དང༌།བསྟན་པ་ཕྱི་དར་ལ་རྒྱལ་བ་འབྲོམ་གྱིས་ཇོ་བོ་རྗེ་ལྷ་གཅིག་དབུས་གཙང་དུ་སྤྱན་འདྲེན་པར་བསྐུར་པའི་ཡི་གེ་བོད་ཀྱི་སྟོན་ཆེན་རྣམས་ལ་སྤྲིངས་པ།ཤིང་རྟའི་དབྱིབས་འདྲ་འཛམ་གླིང་གི་ཞེས་སོགས་དང༌།ཁྲོ་ཕུ་ལོ་ཙཱ་པས་བཻ་ཌྰུརྱའི་ཚོང་འདུས་ནས་ཁ་ཆེའི་པཎ་ཆེན་ཤཱཀྱ་ཤྲྰི་བོད་དུ་སྤྱན་འདྲེན་པའི་ཞུ་ཡིག་ཕུལ་བ་སོགས་གནའ་དུས་བཟང་པོའི་རིང་ནས་ཆོས་སྲིད་ཀྱི་མདུན་ས་ཆེན་པོ་མཐའ་དག་ཏུ་མཁས་པའི་ཕྲིན་ཡིག་གི་སྲོལ་ཆེས་ཆེར་དར་ཞིང༌།དེ་དག་ཕལ་ཆེར་སྙན་དངགས་ཆེན་པོའི་ལུགས་ལྟར་ཤིས་པ་བརྗོད་པ་སོགས་ཀྱི་སྒོ་དང༌།སྐབས་དོན་རྒྱ་ཆེར་བསྙད་དེ།དགེ་བ་བསྔོ་བ་སྲོགས་མཛད་པ་ཤོག་བུའི་བྱང་བུ་ལ་གླེགས་བམ་གྱི་རྣམ་པར་བྲིས་ཏེ་བསྐུར་བ་ཡང་མང་ལ།དུས་ཕྱིས་བོད་ཁ་བ་ཅན་དུ་རྒྱ་ཧོར་གྱི་རྒྱལ་པོ་དྲེགས་པ་ཅན་རྣམས་ཀྱིས་དབང་བསྒྱུར་པའི་སྐབས་རྒྱལ་པོ་ངེད་ཀྱི་ལུང་ཞེས་བྲིས་པའི་འོག་ནས་འབེབས་ཆེ་བར་བྱས་ཏེ།རྒྱལ་ཕྲན་བློན་འབངས་གང་ཡིན་གྱི་མིང་སྨོས་པའི་ཡུལ་འདི་དང་འདིར་བཟློ་བ་ཞེས་སྟོབས་ཀྱིས་མངོན་པར་མཐོ་བའི་ཁེངས་དྲེགས་ངོམ་བཞིན་བཀའ་ལུང་གི་ཡི་གེ་བུད་པ་དང༌།དེ་བཞིན་ཡུལ་མཆོག་ཏུ་ཆེ་བ་རྣམས་ལ་འབུལ་བའི་ཚེ་ཡང༌།ཡུལ་དེ་ཉིད་ཀྱི་ཆེ་བརྗོད་དང་འབྲེལ་བའི་མཚན་གོང་དུ་བྲིས་པའི་གཤམ་ནས་འབེབས་ཆེ་བར་བྱས་རང་ཉིད་ཤིན་ཏུ་གུས་པ་མཚོན་པའི་ཚིག་སྤྱོར་འཇམ་ཞིང་སྙན་འཇེབས་ཀྱེས་བསྙུན་གསོལ་བ་སོགས་བྱེད་པའི་སྲོལ་དར་རྒྱས་སུ་བྱུང་སྟེ་གོང་མ་ཆིང་གིས་གནམ་གྱི་རིགས་ལས་གུ་དན་རྒྱལ་པོས།བོད་ཁམས་སྤྱི་ལ་དབང་པོ་བསྒྱུར་པའི་ཚེ།འཇམ་དབྱངས་ས་སྐྱ་པཎྚི་མཆོད་གནས་སུ་སྤྱན་འདྲེན་པའི་གསེར་ཡིག་བརྫངས་པ་འདི་ལྟར།